Pius XII punika salah satunggil saking kalih paus (sesarengan Paus Pius IX) ingkang migunakaken infalibilitas kapausan "ex cathedra" kanggé njelasaken dogma Pangangkatan Badan Bundha Maria dhumateng Swarga, kados déné ingkang dipunnyatakaken salebetipun konstitusi apostolik "Munificentissimus Deus". Magisteriumipun ngambah mèh 1.000 pidhato lan giyaran radio. Panjenenganipun nerbitaken sekawan ndasa satunggal layang ènsiklik, kalebet ing antawisipun "Mystici Corporis Christi" "Gréja minangka Badan Kristus", "Mediator Dei" prakawis réformasi liturgi, lan "Humani Generis Redemptionem" prakawis sipat Gréja dhumateng téologi lan évolusi. Panjenenganipun mbisak kamayoritasan tiyang Italia salebetipun Kolegium para Kardhinal lumantar Konsistorium Agung-ipun nalika taun 1946. Prosès kanonisasinipun sampun dumugi ing tahap "ingkang patut dipunmulyakaken" nalika tanggal 2 September 2000 nalika mangsa kapemimpinan Paus Yohanes Paulus II.